ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ

เฉพาะกิจการแปรรูปสัตว์น้ํา ตามมติคณะรัฐมนตรี เมื่อวันที่ 10 พฤศจิกายน พ.ศ. 2558

(ฉบับที่ 2)

-------------------------------------------------------

ตามที่ได้มีประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ เฉพาะกิจการแปรรูปสัตว์น้ํา ตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558 อนุญาตให้คนต่างด้าวสัญชาติเมียนมา ลาว และกัมพูชา รวมถึงผู้ติดตามซึ่งเป็นบุตรที่อายุไม่เกินสิบห้าปี ที่ได้จัดทําทะเบียนประวัติและได้รับอนุญาตให้ทํางานในกิจการแปรรูปสัตว์น้ํา ในพื้นที่กรุงเทพมหานคร และพื้นที่ 22 จังหวัดที่มีพื้นที่ติดทะเลอยู่ในราชอาณาจักรเป็นการชั่วคราวเพื่อรอการส่งกลับ ถึงวันที่ 24 พฤศจิกายน พ.ศ. 2559 เพื่อดําเนินการตรวจสัญชาติ และเมื่อมีหนังสือเดินทาง เอกสารใช้แทนหนังสือเดินทาง หรือหนังสือรับรองสถานะบุคคลแล้ว จะได้รับอนุญาตทํางานอยู่ในราชอาณาจักรเป็นเวลาสองปี เมื่อคนต่างด้าวดังกล่าวอยู่ในราชอาณาจักรครบกําหนดระยะเวลาที่อนุญาตแล้ว หากประสงค์จะอยู่ในราชอาณาจักรต่อไปอีกเพื่อการทํางาน ให้มีสิทธิขออยู่ในราชอาณาจักรได้อีกไม่เกินสองปี นั้น

อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม พุทธศักราช 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ และมาตรา 17 แห่งพระราชบัญญัติคนเข้าเมือง พ.ศ. 2522 จึงแก้ไขเพิ่มเติมประกาศกระทรวงมหาดไทยดังกล่าว เพื่อให้สอดคล้องกับกฎกระทรวงกําหนดสถานที่ที่ห้ามนายจ้างให้ลูกจ้างซึ่งเป็นเด็กอายุต่ํากว่าสิบแปดปีทํางาน พ.ศ. 2559 ที่ไม่ให้ลูกจ้างซึ่งเป็นเด็กอายุต่ํากว่าสิบแปดปีทํางานในสถานประกอบกิจการ ที่ประกอบกิจการเกี่ยวกับการแปรรูปสัตว์น้ํา นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่ 2 กุมภาพันธ์ พ.ศ. 2559 ออกประกาศไว้ ดังต่อไปนี้

ข้อ 1 ให้ยกเลิกความในวรรคหนึ่งของข้อ 1 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ํา ตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558 และให้ใช้ความต่อไปนี้แทน

“ข้อ 1 คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษเฉพาะตามประกาศนี้ หมายถึง คนต่างด้าวหลบหนีเข้าเมืองสัญชาติเมียนมา ลาว และกัมพูชา รวมถึงผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบแปดปี ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ และทํางานกับนายจ้างที่มีกิจการหลักเกี่ยวกับการแปรรูปสัตว์น้ํา ในพื้นที่กรุงเทพมหานคร และในพื้นที่ 22 จังหวัดที่มีพื้นที่ติดทะเล ได้แก่ จังหวัดกระบี่ จันทบุรี ฉะเชิงเทรา ชลบุรี ชุมพร ตราด ตรัง นครศรีธรรมราช นราธิวาส ประจวบคีรีขันธ์ ปัตตานี พังงา เพชรบุรี ภูเก็ต ระนอง ระยอง สมุทรปราการ สมุทรสาคร สมุทรสงคราม สุราษฎร์ธานี สงขลา และสตูล ทั้งนี้ ให้หมายความรวมถึงบุตรที่เกิดในราชอาณาจักรระหว่างบิดา หรือมารดาได้รับอนุญาตให้อยู่ในราชอาณาจักร”

ข้อ 2 ให้เพิ่มความต่อไปนี้เป็นวรรคสองในข้อ 2 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ําตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558

“สําหรับผู้ติดตามซึ่งเป็นบุตรของคนต่างด้าวที่ได้รับอนุญาตตามวรรคหนึ่ง ต่อมามีอายุเกินสิบแปดปีให้มีสิทธิอยู่ตามสิทธิของบิดาหรือมารดา ไม่เกินวันที่ 22 กุมภาพันธ์ พ.ศ. 2560 และต้องทํางานกับนายจ้าง”

ข้อ 3 ให้เพิ่มความต่อไปนี้เป็นวรรคสี่ในข้อ 4 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ํา ตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558

“การสิ้นผลการอนุญาตให้อยู่ในราชอาณาจักรได้เป็นการชั่วคราวของผู้ติดตามซึ่งเป็นบุตรที่อายุไม่เกินสิบแปดปี ให้เป็นไปตามเงื่อนไขที่บังคับใช้กับบิดาหรือมารดาของคนต่างด้าว”

ข้อ 4 ให้ยกเลิกความในวรรคสองของข้อ 8 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ํา ตามมติคณะรัฐมนตรีเมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558 และให้ใช้ความต่อไปนี้แทน

“สําหรับผู้ติดตามซึ่งเป็นบุตรที่อายุตั้งแต่สิบห้าปีแต่ไม่เกินสิบแปดปี ให้ได้รับอนุญาตอยู่ในราชอาณาจักรเป็นการชั่วคราวตามระยะเวลาที่บิดาหรือมารดาได้รับอนุญาตให้อยู่ในราชอาณาจักร ทั้งนี้ ให้สามารถทํางานอื่นได้ภายใต้บทบัญญัติของกฎหมาย”

ข้อ 5 ให้เพิ่มความต่อไปนี้เป็นวรรคสามในข้อ 8 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ําตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ฉบับลงวันที่ 30 ธันวาคม พ.ศ. 2558

“ในกรณีผู้ติดตามซึ่งเป็นบุตรของคนต่างด้าวที่ได้รับอนุญาตตามวรรคสองต่อมามีอายุเกินสิบแปดปีให้มีสิทธิอยู่ได้ตามสิทธิของบิดาหรือมารดา แต่ไม่เกินวันที่ 24 พฤศจิกายน พ.ศ. 2559 และต้องทํางานกับนายจ้าง”

ข้อ 6 ให้คนต่างด้าวที่ได้จัดทําทะเบียนประวัติและขอรับใบอนุญาตทํางาน ตามประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ํา ตามมติคณะรัฐมนตรีเมื่อวันที่ 10 พฤศจิกายน พ.ศ. 2558 ลงวันที่ 30 ธันวาคม พ.ศ. 2558 ที่มีอายุไม่เกินสิบแปดปีนับแต่วันออกประกาศฉบับนี้ สามารถขอเปลี่ยนประเภทกิจการหรือนายจ้างเพื่อทํางานในประเภทกิจการอื่นตามบทบัญญัติของกฎหมาย หรือใช้สิทธิการเป็นผู้ติดตามซึ่งเป็นบุตรของบิดาหรือมารดาภายในหกสิบวันนับแต่วันที่ประกาศนี้มีผลใช้บังคับ

โดยให้นายจ้างนําคนต่างด้าวที่ประสงค์จะขอเปลี่ยนประเภทกิจการ หรือเปลี่ยนนายจ้างตามวรรคหนึ่ง ไปแจ้งการเปลี่ยนประเภทกิจการหรือนายจ้างกับพนักงานเจ้าหน้าที่ตามกฎหมายว่าด้วยการทํางานของคนต่างด้าว และให้คนต่างด้าวนําหลักฐานที่กรมการจัดหางานออกให้ ไปแจ้งให้นายทะเบียนท้องที่หรือนายทะเบียนท้องถิ่นตามกฎหมายว่าด้วยการทะเบียนราษฎรที่นายจ้างมีภูมิลําเนาเพื่อแก้ไขทะเบียนประวัติและการเปลี่ยนนายจ้าง

ในกรณีไม่สามารถดําเนินการได้ตามวรรคหนึ่ง ให้ถือว่าสิ้นผลการอยู่ในราชอาณาจักรตามข้อ 4 ของประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษเฉพาะกิจการแปรรูปสัตว์น้ํา ตามมติคณะรัฐมนตรี เมื่อวันที่ 10 พฤศจิกายน พ.ศ. 2558 ลงวันที่ 30 ธันวาคม พ.ศ. 2558 เว้นแต่จะใช้สิทธิการเป็นผู้ติดตามซึ่งเป็นบุตรของบิดาหรือมารดาที่ได้จัดทําทะเบียนประวัติและขอรับใบอนุญาตทํางานไว้ในคราวเดียวกัน ทั้งนี้ ให้คนต่างด้าวที่ใช้สิทธิของผู้ติดตามนําหลักฐานที่แสดงการเป็นบิดาหรือมารดาไปแจ้งการเปลี่ยนแปลงต่อพนักงานเจ้าหน้าที่ตามกฎหมายว่าด้วยการทํางานของคนต่างด้าว และให้คนต่างด้าวนําหลักฐานที่กรมการจัดหางานออกให้ ไปแจ้งให้นายทะเบียนท้องที่หรือนายทะเบียนท้องถิ่นตามกฎหมายว่าด้วยการทะเบียนราษฎรที่นายจ้างของบิดาหรือมารดามีภูมิลําเนาอยู่เพื่อแก้ไขทะเบียนประวัติ

ประกาศ ณ วันที่ 29 มีนาคม พ.ศ. 2559

พลเอก ประยุทธ์ จันทร์โอชา

นายกรัฐมนตรี

พลเอก อนุพงษ์ เผ่าจินดา

รัฐมนตรีว่าการกระทรวงมหาดไทย